Kommer oor miljoene rokers in SAArgieffoto Dr. Phophi Ramathuba, LUR vir gesondheid in Limpopo, is “hoogs bekommerd” oor die toenemende aantal rokers in Limpopo. Die departement van gesondheid sê dit plaas druk op dié provinsie se gesondheidshulpbronne. “Limpopo sluit aan by die wêreldwye gemeenskap en herdenk die internasionale geentabakdag op 31 Mei,” sê die departement van gesondheid. Ramathuba het gemeenskappe aangeraai om na hul gesondheid om te sien en dit nie op die spel te plaas nie. “Ondanks die feit dat rook mense as’t ware doodmaak, veroorsaak dit ook onder meer kanker, hart- en respiratoriese siektes. Alles kan vermy word as mense net ophou rook,” het Ramathuba gesê. Sy het bygevoeg daar is ŉ groeiende neiging onder jong mense om te dink rook is cool. “Ek twyfel of enigiemand dink om jouself dood te maak is cool.” Volgens die Tabakinstituut van Suid-Afrika (Tisa) is daar 7,7 miljoen volwasse tabakgebruikers van wie 6,3 miljoen sigarette rook.